ลุ้น TKN ปั้มกำไรไตมาส 3 โต 17% รับออเดอร์จีนฟื้น
ลุ้น TKN ปั้มกำไรไตมาส 3 โต 17% รับออเดอร์จีนฟื้น
7 ต.ค. 2563

บล.เคทีบี (ประเทศไทย) ระบุในบทวิเคราะห์ แนะนำ “ซื้อ” ราคาเป้าหมาย 15.40 บาท/หุ้น เริ่มเห็นสัญญาณบวกต่อผลประกอบการของ TKN จากออเดอร์จีนที่เริ่มกลับเข้ามา และจะกลับสู่ระดับปกติก่อน COVID-19 ในไตรมาส 4/63 (รายได้เฉลี่ยจากจีนอยู่ที่ 180-190 ล้านบาทต่อเดือน หรือ 180  200 ตู้ต่อเดือน)
ทั้งนี้ เชื่อมั่นว่าผลประกอบการไตรมาส 2/63 เป็นจุดต่ำสุดของปี คาดผลประกอบการครึ่งหลังปี 2563  ที่ 208 ล้านบาท (+11% เทียบช่วงเดียวกันของปีก่อน, +20% HoH) จากการบริโภคทั้งในและต่างประเทศประเทศที่ฟื้นตัว ดังนั้น คงประมาณการรายได้ปี 2563 ที่ 4.7 พันล้านบาท (-10% เทียบช่วงเดียวกันของปีก่อน) และกำไรสุทธิที่ 382 ล้านบาท (+4% เทียบช่วงเดียวกันของปีก่อน) ซึ่งใกล้เคียงกับที่บริษัทคาด
สำหรับการเปิดให้นักท่องเที่ยวจีนกลุ่มเข้ามามองว่าเป็นสัญญาณที่ดี หากนักท่องเที่ยวกลุ่มนี้เข้ามาแล้วไม่มีการตัวเลขผู้ติดเชื้อเพิ่ม คาดว่าทาง ศบค. มีโอกาสผ่อนคลายมาตรการจำกัดจำนวนนักท่องเที่ยวและลดระยะเวลากักตัว ซึ่งจะส่งผลบวกต่อ TKN เนื่องจาก TKN มีสัดส่วนรายได้จากนักท่องเที่ยว 10-15% ของรายได้ในประเทศ
แม้มองว่าปี 2563 ไม่ใช่ปีที่ดีของ TKN เนื่องจากได้รับผลกระทบจาก COVID-19 แต่เชื่อมั่นว่าผลประกอบการจะกลับมาเติบโตโดดเด่นอีกครั้งในปี 2564 ที่ 545 ล้านบาท (+43% เทียบช่วงเดียวกันของปีก่อน) จาก1) รายได้รวมที่ขยายตัว +11% เทียบช่วงเดียวกันของปีก่อน โดยรายได้ในประเทศขยายตัว +5% เทียบช่วงเดียวกันของปีก่อน,  รายได้จากต่างประเทศเพิ่มขึ้น +15% เทียบช่วงเดียวกันของปีก่อน จากรายได้จากจีนที่ฟื้นตัว +20% เทียบช่วงเดียวกันของปีก่อน จากยอด Orion ที่กลับมาสู่ระดับปกติเต็มปี และ 2) GPM ที่ปรับตัวเพิ่มขึ้นจาก Utilization rate โรงงานที่ดีขึ้น (จากการรวมโรงงาน)
ด้าน บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น TKN ประเมินราคาเป้าหมาย 12 บาท/หุ้น คาดกำไรไตรมาส 3/63  เพิ่มขึ้น 17.6% เมื่อเทียบจากไตรมาสก่อน และเพิ่มขึ้น 64% เมื่อเทียบจากปีก่อน จากการฟื้นตัวของรายได้ในประเทศ และตลาดจีนที่กลับมาโต รวมถึงต้นทุนสาหร่ายล็อตใหม่ถูกลงเต็มไตรมาส
ส่วนกำไรสุทธิอาจอ่อนตัวลงในไตรมาส 4/63 แต่มาจากค่าใช้จ่าย One Time ที่อาจเกิดจากการย้ายโรงงานเฟส 1 แต่กำไรปกติน่าจะดีต่อเนื่อง ยังคาดกำไรปกติปี 2563-2564 เพิ่มขึ้น 16.4%  เมื่อเทียบจากปีก่อน และ 28.6% เมื่อเทียบจากปีก่อน ตามลำดับ